ΓΡΑΠΤΗ ΕΡΩΤΗΣΗ E-0407/98 υποβολή: Mark Watts (PSE) προς την Επιτροπή (24 Φεβρουαρίου 1998)

Θέμα: Ασφάλεια των αεροσκαφών το έτος 2000

Οι κυβερνήτες αεροσκαφών απειλούν με παγκόσμιο μποϋκοτάζ για το έτος 2000, φοβούμενοι ότι το «Σφάλμα της Χιλιετίας» (Millenium Bug) θα αποδιοργανώσει τα συστήματα υπολογιστών χάρη στα οποία πετούν τα αεροσκάφη και προλαμβάνονται οι συγκρούσεις.

Εκτιμά η Επιτροπή ότι τα κράτη μέλη, οι τρίτες χώρες, οι αεροπορικές εταιρίες και οι αρχές της αεροπλοΐας ενεργούν με τον επιβεβλημένο επιτακτικό ρυθμό προκειμένου να αποτρέψουν την πτώση ή τη σύγκρουση αεροσκαφών το έτος 2000;

Απάντηση του κ. Kinnock εξ ονόματος της Επιτροπής (17 Απριλίου 1998)

Η Επιτροπή συμμερίζεται τις ανησυχίες του Αξιότιμου Μέλους του Ευρωπαϊκού Κοινοβολίου σχετικά με τα προβλήματα που θα μπορούσαν να προκύψουν ενδεχομένως από την αλλαγή της ημερομηνίας και εξετάζει το θέμα αυτό στην ανακοίνωσή της «Το Πρόβλημα του Έτους 2000 για τους Υπολογιστές» ((COM (98) 102. )). Σκοπός της ανακοίνωσης είναι να γίνει μια απόπειρα να εξασφαλισθεί πλήρης επίγνωση του θέματος και να αποκατασταθεί αποτελεσματική σύνδεση με όλες τις εποπτικές αρχές στους τομείς της ενέργειας, των μεταφορών και των τηλεπικοινωνιών, καθώς και στις χρηματαγορές και άλλους οικονομικούς κλάδους.

Επειδή υπάρχει όντως η ανησυχία ότι η αλλαγή ημερομηνίας μπορεί να δημιουργήσει προβλήματα στην ασφάλεια των αεροπορικών μεταφορών, η Επιτροπή εξέδωσε μια εγκύκλιο το Δεκέμβριο του 1997 προς όλα τα κράτη μέλη για να διευκρινισθεί σε ποιες ενέργειες πρόκειται να προβεί κάθε κράτος μέλος ή έχει ήδη προβεί. Παρεμφερείς επιστολές εστάλησαν στις κύριες οργανώσεις αεροπορίας και αερολιμένων (ΙΑΤΑ, ΑΕΑ, ΕRA, ACE, ACI).

Η Διεθνής Ενωση Αεροπορικών Μεταφορών (ΙΑΤΑ) έχει συγκροτήσει την Ομάδα 'Ετος 2000 και εξέδωσε εκτενή ενημερωτική ανακοίνωση για τα ανώτερα στελέχη όπου εφιστάται η προσοχή των προέδρων των αεροπορικών εταιρειών στο θέμα αυτό. Το Airport Council International (ACI) απέστειλε δύο ερωτηματολόγια σε όλους τους αερολιμένες σε όλο τον κόσμο που είναι μέλη του: μια εκ μέρους της ΙΑΤΑ και μια από πλευράς του ζητώντας εξηγήσεις όσον αφορά τη συμμόρφωση των συστημάτων υπολογιστών. Αρκετά κράτη απάντησαν ότι έχουν ήδη λάβει διορθωτικά μέτρα, κυρίως ζητώντας από τους κατασκευαστές των συστημάτων του Air traffic Control (ΑΤC) να δώσουν διαβεβαιώσεις για τον τυχόν κίνδυνο που παρουσιάζουν τα συστήματα για τα αεροσκάφη λόγω της αλλαγής ημερομηνίας.

Στο Eurocontrol εκπονείται έκθεση προόδου σχετικά με τις ενέργειες στις οποίες έχουν προβεί όλα τα ευρωπαϊκά κράτη. Από την έκθεση φαίνεται ότι δεκατέσσερα από τα τριάντα έξι κράτη της Ευρωπαϊκής Διάσκεψης Πολιτικής Αεροπορίας (ECAC), όπου συμπεριλαμβάνονται εκείνα που απάντησαν στην Επιτροπή, έχουν αρχίσει καταγραφή των ηλεκτρονικών συστημάτων που διαθέτουν στην οποία συμμετέχουν οι κατασκευαστές του εξοπλισμού που χρησιμοποιούν στα εθνικά τους κέντρα ΑΤC. Το Eurocontrol διοργάνωσε επίσης διήμερη συνάντηση στις 19 και 20 Μαρτίου 1998, όπου οι αρχές πολιτικής αεροπορίας, οι αεροπορικές εταιρείες, η Διεθνής Οργάνωση Πολιτικής Αεροπορίας (ICAΟ) και άλλες οργανώσεις κλήθηκαν να ανταλλάξουν πληροφορίες. Στόχος της συνάντησης αυτής ήταν η παρακολούθηση των κρατικών ενεργειών και η επιτάχυνση της διαδικασίας σε όλο το χώρο όπου δρά η ECAC.

Η ICAΟ εξασφαλίζει παγκόσμια κάλυψη με μια εγκύκλιο που απέστειλε σε όλα τα κράτη και διοργανώνει σεμινάρια, όπως εκείνο στο Μεξικό από τις 24 έως τις 27 Νεομβρίου 1997.

Η Επιτροπή θα συνεχίσει να εργάζεται με όλα τα ενδιαφερόμενα μέρη ούτως ώστε να καταβληθεί κάθε δυνατή προσπάθεια για να εξασφαλισθεί ότι θα ληφθούν όλα τα κατάλληλα μέτρα για να αποτραπεί η αναστάσωση λόγω των προβλημάτων που θα παρουσιάσουν ενδεχομένως οι υπολογιστές με την έλευση του έτους 2000.